## El Museu de Belles Arts de Castelló i l’Espai d’Art Contemporani de Castelló reprenen el dissabte les activitats infantils i familiars

*** L’EACC organitza el taller familiar ‘Escolta Concreta’ i l’activitat infantil ‘gugu-DADA-Punk!’
* El Museu de Belles Arts de Castelló acull el dissabte 16 de novembre tres sessions de ‘Play Cube’**

La Conselleria d’Educació, Cultura, Universitats i Ocupació, a través de l’Institut Valencià de Cultura, reprendrà el cap de setmana les activitats dirigides al públic infantil i familiar en el Museu de Belles Arts de Castelló i en l’Espai d’Art Contemporani de Castelló (EACC).

D’una banda, l’EACC organitza el dissabte 16 de novembre, entre les 11:00 i les 12:00 hores, l’activitat ‘gugu-DADA-Punk!’, una experiència dirigida a bebés de 0 a 3 anys.

Es tracta d’una pràctica sensorial que acosta els més xicotets a l’exposició ‘Utopia’ del col·lectiu Chicks on Speed que es pot vore en l’Espai fins al 29 de desembre.

El Consorci de Museus de la Comunitat Valenciana (CMCV) coordina esta iniciativa en l’EACC dins del seu programa anual d’educació i mediació. L’activitat, que s’organitza tots els dissabtes no festius, és d’entrada lliure i no cal cita prèvia.

Paral·lelament, entre les 11:00 i les 13:00 hores, l’EACC organitza el taller infantil i familiar ‘Escolta concreta’. Este taller està destinat a famílies que participaran en l’elaboració d’una peça musical. Mitjançant l’ús de telèfons mòbils es gravaran sons tant de l’interior com de l’exterior. Posteriorment, l’equip de didàctica de l’EACC, en col·laboració amb les xiquetes i xiquets de cada grup, compondran una pista de so mitjançant la tècnica del *sampling*.

Esta activitat requerix reserva de plaça enviant un correu electrònic a l’adreça didactica\_eacc@ivc.gva.es

**Creativitat infantil en el Museu de Belles Arts de Castelló**

D’altra banda, el Museu de Belles Arts de Castelló acull el dissabte 16 de novembre, a les 10:15, 11:30 i 17:30 hores, l’activitat infantil ‘Play Cube’. L’activitat està dirigida per a xiquets de 0 a 8 anys i té una duració de 60 minuts.

El públic infantil podrà interactuar amb elements de diferents materials col·locats en l’espai expositiu que busquen inspirar la seua creativitat. Durant la jornada, els més xicotets podran disfrutar d’una experiència lúdica, dinàmica i en constant evolució.

L’aforament és limitat i ja s’han exhaurit totes les places per a l’edició d’este dissabte; el Museu de Belles Arts de Castelló acollirà el pròxim 14 de desembre una nova sessió de ‘Play Cube’.

Fecha: 14/11/2024